UNYAKA AZALWA NGAWO: 1950
Nakuba ngangingakaze ngizizwe ngisondelene noNkulunkulu, ngenza izifungo ngaba indelakazi lapho ngineminyaka engu-17. Empeleni, ngangimane ngenza okwakulindeleke kimi, futhi ngokushesha ngaqala ukuzibuza ukuthi ingabe ngempela uNkulunkulu ungikhethile ukuba ngenze lokhu. Izindelakazi zazivame ukuthi labo abangabazayo bayophelela esihogweni somlilo! Noma kunjalo, ngangilokhu nginokungabaza. Ngangazi ukuthi uJesu Kristu wayengeyena unkom’ idla yodwa; kodwa wayematasa efundisa futhi esiza abantu. (Mathewu 4:23-25) Lapho sengineminyaka engu-20, ngangingasafuni ukuba indelakazi. Ngamangala lapho indelakazi eyayisiphethe ingitshela ukuthi uma ngingasafuni ukuba indelakazi, kungangcono ngisheshe ngihambe. Ngiyasola ukuthi yayinovalo lokuthi ngingase ngithonye nabanye. Ngakho ngahamba.
Lapho ngiphindela ekhaya, abazali bami basiqonda isimo. Kodwa ngenxa yokuthi imisebenzi yayingekho, ngathuthela eJalimane, lapho kwakuhlala khona omunye wabafowethu. Wayeyilungu leqembu lamaKhomanisi avela eSpain. Ngazizwa ngisekhaya phakathi kwalabo bantu ababelwela amalungelo abantu nawabesifazane. Ngakho nami ngaba iKhomanisi futhi ngagcina ngishade nelungu lalelo qembu. Ngangicabanga ukuthi ngenza into ewusizo, nginikeza abantu izincwadi zobuKhomanisi futhi ngihlanganyela nasemibhikishweni.
Nokho, ngokuhamba kwesikhathi ngaphinde ngadikibala. Nganginomuzwa wokuthi amaKhomanisi awakwenzi lokho akushoyo. Lowo muzwa waba namandla ngo-1971 lapho enye intsha esasinayo eqenjini ishisa iSakhiwo Samanxusa AseSpain eFrankfurt. Yayibhikisha ngokumelene nombuso waseSpain wobushiqela. Kodwa ngangikholelwa ukuthi lena kwakungeyona indlela efanele yokuveza izikhalazo zayo.
Lapho ingane yami yokuqala izalwa, ngatshela umyeni wami ukuthi ngeke ngisaya emihlanganweni yamaKhomanisi. Nganginesizungu kakhulu ngoba akekho kubangane bami owasivakashela mina nengane yami. Ngangizibuza ukuthi siphilelani ngempela. Sikhona ngempela yini isidingo sokuthuthukisa izimo zomphakathi?
INDLELA IBHAYIBHELI ELAKUSHINTSHA NGAYO UKUPHILA KWAMI:
Ekuqaleni, ngangimane ngifundela ukwazi nje. Kodwa izinto zashintsha lapho mina nomyeni wami siqala ukuya emihlanganweni yoFakazi BakaJehova eHholo LoMbuso. Ngaleso sikhathi, sasinabantwana ababili. OFakazi babesilanda futhi besisiza ngokubheka abantwana phakathi nemihlangano. Ngazizwa ngibathanda.
INDLELA ENGIYE NGAZUZA NGAYO:
Sengineminyaka engu-35 nginguFakazi. Kuyangijabulisa ukukhonza uNkulunkulu kanye nabantu abakhonza uNkulunkulu, futhi kuyangijabulisa ukuthi izingane zami ezine kwezinhlanu nazo zikhonza uNkulunkulu.
Nikelela Umsebenzi Wethu Womhlaba Wonke